Informácia o porade zástupcov otužileckých klubov, 20.5.2017

V sobotu, 20.5.2017 sa zišlo na Litovskej Mare k "pracovnej porade" zhromaždenie vedúcich a zástupcov viacerých slovenských otužileckých klubov. Porady sa zúčastnili zástupcovia klubov:

Ľadové medvede Bratislava,

Slovenské ľadové medvede Bratislava,

Delfíny Zlaté piesky

Dunajské vyzy,

Sobotské ľadové medvede,

Ľadové medvede spod Zobora,

Ľadové medvede Veľké Uherce - Partizánske,

Ľadové medvede Zlaté Moravce

Pohronské ľadové medvede

Ľadové medvede BB-ZV

Tučniaky Žilina,

Turčianske nanuky,

Belanské ľadové medvede

Košické tulene

Nebolo to plne reprezentatívne zastúpenie, ale skôr neformálna iniciatívna skupina. Porada preto neašpirovala na prijímanie žiadnych zásadných stanovísk a záverov.

Napriek tomu mala porada svoj nepopierateľný, štartujúci, motivačný význam, aj keď  niekomu môže pripadať, že je málo konkrétnych vecí, na ktorých sme sa jednoznačne dohodli. Pre začiatok je to však primerané a najmä perspektívne.

Základné návrhy v smerovaní otužileckého diania na Slovensku dostali účastníci porady týždeň vopred, mohli si pripraviť vlastné stanoviská a pripomienky a na samotnej porade sa k nim vyjadriť.

Dali by sa zhrnúť do niekoľkých bodov:

1. Nedirektívne smerovať otužilecké aktivity na klubovej i celoslovenskej úrovni k aktívnej

a športovejšej forme. Pritom akceptovať rôzne podoby otužovania a vytvárať podmienky

tak pre samostatné formy akcií podľa zamerania, ako aj pre spoločné podujatia.

2. Podporovať otužovanie bez výstrelkov, alkoholu, s obmedzením až vylúčením

ochranných prostriedkov.

3. Zlepšiť informovanosť otužilcov o podujatiach, výsledkoch, novinkách v otužileckom a

zimno-plaveckom dianí vytvorením samostatnej otužileckej www.stránky.

4. Vytvoriť prehľadnejší, úplnejší a nadklubový celoslovenský kalendár(e) podujatí.

V budúcej sezóne by kopíroval už zverejnený kalendár ĽMB, prípadne by bol doplnený o

niekoľko ďalších informácií a podujatí. V ďalších rokoch by sa tvoril na základe návrhov a

požiadaviek všetkých usporiadajúcich klubov.

5. Rozbehnúť prípravy na vytvorenie vlastnej, slovenskej zimno-plaveckej súťaže. Doplniť

existujúce dve kolá českého pohára, ktoré sa konajú na Slovensku o ďalšie vlastné kolá a položiť

tak základ k vzniku samostatného Slovenského pohára v zimnom plávaní

6. Vytvoriť, inovovať pravidlá súťaženia v zimnom plávaní.

7. Riešiť otázku bezpečnosti pri súťažných i nesúťažných podujatiach

Stanovili sme prvý konkrétny krok, ktorý musíme urobiť a naznačili aj ďalšie, na ktorých môžeme pracovať súbežne.

A. Zistenie záujmu o súťažné zimné plávanie

To je základ, ktorý nám povie, aký je aktuálny záujem o zimné plávanie súťažnou formou, kde máme prípadne vhodné lokality a podmienky pre usporiadanie takýchto podujatí a aká je ochota dobrovoľne sa podieľať na práci v organizačných tímoch pre zimno-plavecké súťaže .

Na zistenie základných informácií bude vypracovaný jednoduchý dotazník, ktorý v mesiaci jún rozošleme jednotlivým klubom so žiadosťou o poskytnutie základných informácií.

B. Internetová stránka

je nevyhnutným nástrojom pre prezentáciu informácií o  pripravovanej slovenskej zimno-plaveckej súťaži, o záujme plavcov, tvorbe tímu organizátorov,  ale najmä o samotnom zimno-plaveckom súťažení, podujatiach doma, u našich susedov i vo svete. Najmä v situácii, kedy väčšina slovenských otužilcov nemá primeranú, alebo dokonca žiadnu predstavu a športovej, súťažnej podobe zimného plávania.

C. Pravidlá

Doterajšie otužilecké podujatia a aktivity si nevyžadovali žiadne osobitné pravidlá. Niektoré kluby ich predsa len majú, buď v zaužívanej, nepísanej podobe, alebo spracované aj písomne. Ide predovšetkým o spoločensko-etické a bezpečnostné pravidlá, kódexy, alebo zásady.

Každé súťaženie si však vyžaduje jasné a jednoznačné pravidlá. Musia vychádzať z aktuálneho stavu rozvoja súťažného plávania a podmienok v danej krajine a súčasne by mali zodpovedať prijatým medzinárodným štandardom. V etape tvorby zimno-plaveckých súťaží by mali byť čo najjednoduchšie.

Východiskom môžu byť ***Pravidlá zimného plávania a športového otužovania*** a ***Súťažný poriadok zimného plávania*** schválené Slovenskou plaveckou federáciou v roku 2005, ako aj ***Pravidlá zimního plavání***  a ***Soutežní řád zimního plavání*** vypracované Českým plaveckým zväzom.

Ku všetkým bodom očakávame a uvítame spoluprácu zástupcov aj ďalších klubov.

Účastníci porady otužilcov 20.5.2017

29.5.2017